Поредното заседание на градския съвет на Марлоу завършва с неочакван финал – Джефри Лъшингтън, добронамереният и обичан кмет на малкото градче, умира внезапно в присъствието на останалите членове на комисията и… Сузи. Когато полицията намира в кафето му следи от аконит – растение, известно като Кралицата на отровите заради смъртносното си действие, всички съмнения, че става въпрос за убийство, отпадат. А има ли по-добър екип в разкриването на престъпления от криминален клуб „Марлоу“? Любимото ни ексцентрично трио в състав Джудит, Сузи и Бекс дори получава официална покана от наскоро повишената в детектив-инспектор Таника Малик да се включи в разследването като помощник на полицията – както и позволението да разпитва свидетели и да оглежда за доказателства*. Трите дами отново запретват ръкави, за да разкрият един от най-заплетените си случаи досега. Кой би убил човек, който няма врагове? Още с първите стъпки от разследването обаче става ясно, че дори и най-обичаният човек лесно може да се сдобие с недоброжелатели. *Не че липсата на разрешение някога е възпирала детективските им пориви.